། བདག་མེད་མའི་སྒྲུབ་ཐབས། འབྱུང་པོ་ཐམས་ཅད་པའི་གཏོར་མའི་ཆོ་ག །གུར་རིགས་བསྡུས་པའི་སྒྲུབ་ཐབས། དེ་ཐམས་ཅད་ཀྱི་དཀྱིལ་འཁོར་གྱི་ཆོ་ག་བཟང་པོ་ཡོངས་བཟུང་ཞེས་བྱ་བ་རྣམས་མཛད་དོ། །དེ་ལྟ་བུའི་སློབ་དཔོན་དེ་སྒྲིབ་པ་སྦྱང་དཀའ་བས་སྦྱང་དཀའ་ཟླ་བ་དང་། རྩོད་པ་གཞན་གྱིས་ཐུབ་དཀའ་བས་ཐུབ་དཀའ་ཟླ་བ་ཞེས་ཀྱང་ཟེར་ཏེ། དེ་གཉིས་ཀ་ཡང་དུརྫ་ཡ་ཙནྡྲ་ཞེས་པའི་སྒྲ་ལས་འབྱུང་ངོ་། །ཡང་གྲུབ་པ་ཐོབ་པར་བཞེད་པ་ལྟར་ན། སློབ་དཔོན་དེ་ནུབ་ཕྱོགས་ཨུ་རྒྱན་གྱི་ཡུལ་ཛ་ལནྡྷ་རའི་གནས་ན་སྒྲུབ་པ་མཛད་པའི་ཚེ། ཡུལ་དེའི་ཕྱོགས་གཅིག་ན་དམངས་ཕལ་པ་ཅིག་ལ། བུད་མེད་མཚན་ཉིད་དང་ལྡན་པ། ལས་རྒྱའི་རྟེན་དུ་རུང་བ་ཅིག་ཡོད་ལ། དེ་དམངས་ཕལ་པ་ཅིག་ལ་དགའ་ཞིང་གནས་པ་ལ། སྐབས་ཤིག་ཏུ་གནས་དེར་མཁའ་འགྲོ་མ་རྣམས་ཚོགས་འཁོར་གྱི་རྫས་བསོགས་པ་མཐོང་ནས། མོས་ཀྱང་ཤིང་ཏོག་ལ་སོགས་པ་ཁྱེར་ནས་ཕྱིན་པས་མོ་ཡི་ཁྱོ་རྟོག་པ་ངན་པ་ཞུགས་ནས་ཚོགས་འཁོར་གྱི་རྫས་བསོགས་པའི་སྒོ་ཁང་གི་ཤིང་གསེབ་ཏུ་བསྡད་པས། ནམ་ཕྱེད་ནས་མོ་བྱུང་སྟེ། ཤིང་བུ་དང་བཅས་པ་ཁྱེར་ནས་ཨུ་རྒྱན་དུ་ཕྱིན་ཏེ་ཚོགས་འཁོར་བྱས་པས། སློབ་དཔོན་གྱིས་མཁྱེན་ནས། །སྐལ་བ་དང་མི་ལྡན་པའི་མི་ཤིང་རྩའི་ནང་དུ་ཞུགས་སོ། །ཞེས་གསུངས་པས་ཐམས་ཅད་ཀྱིས་ཤེས་ཏེ། ཤིང་རྩའི་མི་ཁྱོད་དམངས་རིགས། ལྷན་ཅིག་སྐྱེས་པའི་བུ་མོའི་གན་དུ་འོངས་པ་མ་ལེགས་ཞེས་བརྗོད་ཅིང་། སློབ་དཔོན་གྱིས་རྐང་མགྱོགས་ཀྱི་སྔགས་བརྗོད་ནས་སྐད་ཅིག་ལ་རང་སར་བཀྱེ། ཤིང་ཡང་མ་ཉམས་པར་རང་གི་སྒོ་ཁང་དུ་བཙུགས་སོ། །དེར་དྲན་པ་རྙེད་ནས་ང་ཡི་ཆུང་མ་འདི་འདྲེ་ཡིན་པར་འདུག་པས་གསོད་སྙམ་པ་དང་། སློབ་དཔོན་གྱིས་དེ་མཁྱེན་ནས་རྣལ་འབྱོར་མ་རྣམས་ལ་ཁ་སྦྱར་འབྱེད་པའི་ཆོ་ག་གསུངས་པས། མ་ཧེ་ཅིག་ཡོད་པ་དེའི་ཁོང་དུ་ཀྱེ་རྡོ་རྗེ་ཞུགས་ནས། དེའི་རྭ་རྩེས་ཁྱོ་ཡི་ལྟེ་བ་ལ་བརྡུངས་ཏེ་བསད་དོ། དེ་ནས་བུད་མེད་དེས་རོ་ཁྱེར་ཏེ། ཡང་ཚོགས་འཁོར་ལ་ཕྱིན་པས། རོ་དེ་སྐྱེ་བ་བདུན་པའི་ཤར་སོང་ནས། སློབ་དཔོན་གྱི་གཙོ་བྱས་ཚོགས་འཁོར་ལ་འདུས་པ་ཐམས་ཅད་མཁའ་སྤྱོད་ཀྱི་དངོས་གྲུབ་ཐོབ་པོ་ཞེས་གྲག་གོ །དེས་པཎྜི་ཏ་པྲཛྙཱ་ཨིནྡྲ་རུ་ཙི་ར་ཞེས་བྱ་བ། གསང་མཚན་དཔའ་བོ་རྡོ་རྗེར་གྲགས་པ་དང་། པཎྜི་ཏ་སྒྲ་གཅན་འཛིན་བཟང་པོ་དང་། སེང་གེ་རྡོ་རྗེ་སྟེ་སློབ་མའི་མཆོག་གསུམ་ལ་གདམས་པ་ལས། སྒྲ་གཅན་འཛིན་བཟང་པོས། པཎྜི་ཏ་ག་ཡ་དྷ་ར་ལ་གསུངས། དཔའ་བོ་རྡོ་རྗེ་བོད་དུ་བྱོན་ཏེ་རིན་ཆེན་འབར་བ་བརྩམས་སོ། །གཉིས་པ་ནི། བསྟན་པ་ཕྱི་དར་གྱི་ཚེ། ལྷ་བླ་མ་ཡེ་ཤེས་འོད་ཀྱིས་རྩ་རྒྱུད་བརྟག་པ་གཉིས་པ་བསྒྱུར་རོ་ཞེས་འབྱུང་ཡང་། བཤད་བཀའ་ལ་སོགས་མ་འཕེལ་བར་སྣང་ལ། དུས་ཕྱིས་རྡོ་རྗེ་འཆང་གཉིས་པ་འབྲོག་མི་ཤཱཀྱ་ཡེ་ཤེས་ཞེས་བྱ་བས་རྒྱ་གར་དུ་བྱོན་ནས། མཁས་པ་སྒོ་དྲུག་ལ་ཕ་རོལ་ཏུ་ཕྱིན་པ་དང་། སྔགས་ཀྱི་གཞུང་ལུགས་ཐམས་ཅད་མཁས་པ་བསླབས་ཏེ། ཡུལ་དུ་འབྱོན་ཁར་རྒྱ་གར་ཤར་ཕྱོགས་སུ་བྱོན་ནས། དགེ་སློང་དཔའ་བོ་རྡོ་རྗེ་ལས། ཀྱེ་རྡོ་རྗེའི་རྒྱུད་གསུམ་ཡན་ལག་དང་བཅས་པ་དང་། མན་ངག་དུ་མ་ཞུས་ཏེ་བོད་དུ་བྱོན་ནས། རྒྱུད་གསུམ་ཡན་ལག་དང་བཅས་པའི་ཆ་མཐའ་དག་བསྒྱུར། ཕྱིས་པཎྜི་ཏ་ག་ཡ་དྷ་ར་བོད་དུ་བྱོན་པའི་ཚེ། རྒྱུད་རྐྱང་མན་ངག་གི་བཤད་པ་དང་། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་མན་ངག་རྣམས་ཚང་བར་ཞུས་ཏེ། ཐོས་བསམ་གྱི་སྒོ་ནས་གཏན་ལ་ཕབ་པ་ཡིན་ནོ། །ལོཙྪ་བ་ཆེན་པོ་དེས་སློབ་མ་བསམ་གྱིས་མི་ཁྱབ་པ་ལ་གསུངས་ཀྱང་། འདིར་གཞུང་ཚར་བའི་སློབ་མ་བཞི་ནི། མངའ་རིས་པ་གསལ་བའི་སྙིང་པོ། འཁོན་དཀོན་མཆོག་རྒྱལ་པོ། སེ་སྟོན་ཀུན་རིག འཕགས་པ་ཆོས་སྣང་སྟེ་བཞི་ལས་མངའ་རིས་པ་གསལ་བའི་སྙིང་པོས། རྩ་རྒྱུད་ཀྱི་ཚིག་འགྲེལ་དང་། བསྡུས་དོན་ལ་སོགས་པ་མཛད་ནས། འཁོན་སྒྱི་ཆུ་བ་དགྲ་ལྷ་འབར་ལ་གསུངས། དེས་རྗེ་བཙུན་ས་སྐྱ་པ་ཆེན་པོ་ལ་གདམས་སོ། །ཡང་སེ་སྟོན་ཀུན་རིག་གིས་ཞང་དགོན་པ་བ་ལ་གསུངས། དེ་དང་འཁོན་དཀོན་མཆོག་རྒྱལ་པོ་གཉིས་ཆར་ཀྱིས་རྗེ་བཙུན་ས་སྐྱ་པ་ཆེན་པོ་ལ་གདམས་སོ། །དེ་ལྟར་བརྒྱུད་པའི་བཀའ་བབ་དུ་མ་དང་ལྡན་པའི་བླ་མ་དེ་ཉིད་ལས། རྗེ་བཙུན་བསོད་ནམས་རྩེ་མོས་གསན་ནས། རྒྱུད་སྡེ་སྤྱིའི་རྣམ་གཞག་དང་། རྩ་རྒྱུད་དང་སམྦུ་ཊ་གཉིས་ཀྱི་བསྡུས་དོན་དང་རྣམ་བཤད་ལ་སོགས་པ་མཛད་དོ། །དེ་ལས་རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱིས་གནས་ནས། རྒྱུད་གསུམ་གྱི་མངོན་པར་རྟོགས་པ་རིན་པོ་ཆེའི་ལྗོན་ཤིང་དང་། རྩ་རྒྱུད་ཀྱི་རྣམ་བཤད་དག་ལྡན་དང་། རྡོ་རྗེ་གུར་གྱི་བསྡུས་དོན་དང་། རྣམ་བཤད་ལ་སོགས་པ་མཛད་དོ། །དེ་ལས་ཆོས་ཀྱི་རྗེ་དཔལ་ལྡན་ས་སྐྱ་པཎྜི་ཏས་གསན་ནས། བདག་མེད་མའི་སྟོད་འགྲེལ་ལ་སོགས་པ་མཛད་དོ། །དེ་ལས་ཆོས་ཀྱི་རྒྱལ་པོ་འཕགས་པ་རིན་པོ་ཆེས་གསན་ནས། རྩ་རྒྱུད་ཀྱི་མཆན་བུ་དང་བསྡུས་དོན་ལ་སོགས་པ་མཛད་དོ། །དེ་ལས་བླ་མ་དགའ་ལྡན་བཀྲ་ཤིས་དཔལ་གྱིས་གསན་ནས། རྩ་རྒྱུད་ཀྱི་སྤྱི་དོན་དང་གཞུང་དོན་རིན་པོ་ཆེའི་སྒྲོན་མ་གཉིས་མཛད་དོ། །དེ་ལས་ཆོས་རྗེ་བྲག་ཕུག་པ་བསོད་ནམས་དཔལ་གྱིས་གསན། དེ་ལས་བླ་མ་བློ་གྲོས་བརྟན་པས་གསན། དེ་ལས་བླ་མ་དམ་པ་དཔལ་ལྡན་ཚུལ་ཁྲིམས་ཀྱིས་གསན། དེ་ལས་བདག་གི་བླ་མ་ཐམས་ཅད་མཁྱེན་པས་གསན་ཏེ། འདི་ནི་རྒྱུད་གསུམ་ཆར་གྱི་བརྒྱུད་པ་ཡིན་ནོ། །ཡང་རྩ་རྒྱུད་རྐྱང་པའི་བརྒྱུད་པ་ནི། འགྲོ་མགོན་ཆོས་ཀྱི་རྒྱལ་པོ་ལས་བླ་མ་འཇམ་སྐྱ་ནམ་མཁའ་དཔལ་གྱིས་གསན། དེ་ལས་བླ་མ་དཔལ་ལྡན་སེང་གེས་གསན། དེ་ལས་ཆོས་ཀྱིས་རྗེ་བསོད་ནམས་རྒྱལ་མཚན་དཔལ་བཟང་པོས་གསན། དེ་ལས་བླ་མ་དམ་པ་དཔལ་ལྡན་ཚུལ་ཁྲིམས་ཀྱིས་གསན། དེ་ལས་བདག་གི་བླ་མ་ཐམས་ཅད་མཁྱེན་པས་གསན། དེ་ལས་བདག་གིས་སྤྱིར་མདོ་སྔགས་ཀྱི་ཆོས་དུ་མ་དང་། ཁྱད་པར་དུ་རྒྱུད་གསུམ་གྱི་དབང་བཀའ་བཤད་བཀའ་ལུང་བཀའ་རྣམས་དང་། དག་པ་གསུམ་གྱི་ཁྲིད་དང་། སྒོ་དྲུག་ཆོས་འབྲེལ་ལ་སོགས་པ་མན་ངག་དུ་མ་ཞུས་སོ། གསུམ་པ་ལ་ལྔ། འཆད་པ་པོ་སློབ་དཔོན་གྱི་མཚན་ཉིད། ཉན་པ་པོ་སློབ་མའི་མཚན་ཉིད། དཔོན་སློབ་འགྲེལ་བརྟག་ཚུལ། བརྟགས་ནས་འཆད་ཉན་བྱ་ཚུལ། དེ་ལྟར་བྱས་པའི་འབྲས་བུའོ། །དང་པོ་ནི་རྩ་རྒྱུད་དུ། རང་འདོད་ལྷ་མཉམ་རྣལ་འབྱོར་པ། །རབ་མཐོང་སྔགས་ཀྱི་ཕ་རོལ་སོན། །ཞེས་དང་། རྡོ་རྗེ་གུར་ལས། དལ་ཞིང་ཟབ་མོའི་ཆོས་དང་ལྡན། །རིག་པ་ཐམས་ཅད་མཁས་པར་བཅས། །སྦྱིན་སྲེག་དཀྱིལ་འཁོར་སྔགས་ཤེས་ཤིང་། །རབ་གནས་གཏོར་མའི་ཕ་རོལ་སོན། །དེ་ཉིད་བཅུ་ནི་རྣམ་པར་རིག །ཉན་ཐོས་སྤྱོད་པ་སྲུང་བ་པོ། །སྔགས་སྤྱོད་རིམ་པར་གུས་པ་དང་། །གཟུགས་བཟང་མཐོང་ན་དགའ་བ་དང་། །དཀྱིལ་འཁོར་བྲི་ཞིང་བཟླས་པར་ལྡན། །རྩ་བའི་ལྟུང་བ་འཇོམས་པ་པོ། །སྔགས་དང་ལུས་སྐྱོབ་སྦྱོར་བ་ཡིས། །འཇིག་རྟེན་རྣམས་ནི་བདེ་བར་བྱེད། །ཅེས་དང་ཕྱག་རྒྱ་ཆེན་པོ་ཐིག་ལེ་ལས། དབང་བསྐུར་ཡོད་དང་དེ་ཉིད་ཤེས། །ཡེ་ཤེས་ཤེས་དང་ཐུགས་རྗེ་ཆེ། །ཡན་ལག་རླབས་ཆེན་དཔའ་བོ་དང་། །སེར་སྣ་མེད་དང་རང་བཞིན་བཟང་། །སྐལ་ལྡན་མཚན་ཉིད་ཐམས་ཅད་རྫོགས། །ཕྲག་དོག་ཡུལ་ནི་རྣམ་པར་སྤངས། །རྟག་ཏུ་དགའ་བའི་ཡིད་ལྡན་པ། །འདོད་ཆགས་ཆེན་པོ་གཅིག་པུའི་ཡིད། །སློབ་པ་དེ་ནི་ཤེས་པས་ན། །བླ་མ་དེ་ལྟ་བུ་ལ་བྱ། །ཞེས་གསུངས་པའི་མཚན་ཉིད་དང་ལྡན་པའོ། །གཉིས་པ་ནི་ཡེ་ཤེས་ཐིག་ལེ་ལས། །སློབ་མ་ཁྲིམས་ལྡན་དུལ་ཞིང་དད་པ་ཅན། །རླབས་ཆེན་ཟབ་མོའི་ཐེག་པ་བསྟེན་པར་བྱེད། །རྣམ་རྟོག་འདམ་གྱིས་རྟག་ཏུ་མ་གོས་ཤིང་། །མཁས་ཤིང་བློ་རྣོ་ཐུགས་རྗེའི་བདག་ཉིད་ཅན། །ཞེས་གསུངས་སོ། །གསུམ་པ་ནི། དེ་ལྟ་བུའི་དཔོན་སློབ་ཕན་ཚུན་སྐྱོན་ཡོན་ལེགས་པར་བརྟག་དགོས་ཏེ། ཕྱག་རྒྱ་ཆེན་པོ་ཐིག་ལེ་ལས། །ཇི་ལྟར་བསྲེགས་ལ་སོགས་པས་གསེར། །ཇི་ལྟར་མཁས་པས་རིན་པོ་ཆེ། །ཇི་ལྟར་བདེ་ལྡན་བུ་མོ་ནི། །དེ་ལྟར་སློབ་མ་བརྟག་པར་བྱ། །དེ་བས་ཐམས་ཅད་རབ་འབད་དེ། །ཕན་ཚུན་སོ་སོར་བརྟག་པར་བྱ། །དེ་ལྟར་མིན་ན་སྐྱོན་དུ་འགྱུར། །ནམ་ཡང་དངོས་གྲུབ་འཐོབ་མི་འགྱུར། །ཞེས་གསུངས་པ་ལྟར་སྐྱོན་ཡོན་ལེགས་པར་བརྟགས་ནས། སྤང་བྱའི་སློབ་དཔོན་དང་སློབ་མའི་མཚན་ཉིད་ལྡན་པ་རྣམས་དོར་ནས། བསྟེན་བྱའི་མཚན་ཉིད་ཅན་རྣམས་སློབ་དཔོན་ཏུ་སྦྲེལ་ལོ། །དེ་ལྟ་མ་ཡིན་ན་སྐྱོན་དུ་འགྱུར་ཏེ། བླ་མ་ལྔ་བཅུ་པ་ལས། བླ་མ་དང་ནི་སློབ་མ་དག །མཚུངས་པར་དམ་ཚིག་ཉམས་འགྱུར་བས། །དཔའ་བོས་དང་པོ་སློབ་དཔོན་དང་། །སློབ་མའི་འབྲེལ་བ་བརྟག་པར་བྱ། །ཞེས་གསུངས་པས་སོ། །བཞི་པ་ལ་གསུམ། སློབ་མ་དང་། སློབ་དཔོན་དང་། ཚོགས་པས་བྱ་བའོ། །དང་པོ་ནི། དེ་ལྟར་བརྟགས་པའི་སྣོད་དང་ལྡན་པའི་སློབ་མ་དེས། བསྟེན་རུང་གི་སློབ་དཔོན་དེ་ལ། ཕྱག་དང་མཎྜལ་སྔོན་དུ་འགྲོ་བས་གསོལ་བ་གདབ་སྟེ། སྡོམ་འབྱུང་ལས། ཐལ་མོ་སྦྱར་བ་བྱས་ནས་ནི། །གུས་པའི་ཡིད་ཀྱིས་གསོལ་བ་གདབ། །ཅེས་སོ། དེ་ལྟར་མ་བྱས་ན་སྐྱོན་དུ་འགྱུར་ཏེ། རྡོ་རྗེ་གུར་ལས། གང་གིས་སློབ་དཔོན་གསོལ་མ་བཏབ། །འདིར་ནི་རིགས་སུ་སྐྱེ་བ་མེད། །ཅེས་སོ། །དེས་ཀྱང་། བླ་མས་སྟོན་པར་མི་སྤྲོ་ན། སླར་ཡང་མཆོད་པས་མཉེས་པར་བྱས་ལ། ལན་གསུམ་དུ་གསོལ་བ་གདབ་སྟེ། བླ་མ་ལྔ་བཅུ་པར། པུས་བཙུགས་ཐལ་མོ་སྦྱར་བ་ཡིས། །ཉན་སོགས་འདོད་ལ་གསོལ་གསུམ་གདབ། །ཅེས་གསུངས་པས་སོ། །གཉིས་པ་ནི། ལེགས་སོ་སྦྱིན་པ་སྔོན་དུ་འགྲོ་བས། རྒྱུད་དོན་རྟོགས་དཀའ་ཞིང་། དམ་ཚིག་དང་སྡོམ་པ་བསྲུང་དཀའ་ལ། ཉམས་ན་ཉེས་པ་ཆེ་བས་གཉིས་ཀ་ཕུང་བར་འགྱུར་བའི་ཚུལ་བཤད་དེ། རྡོ་རྗེ་ཕྲེང་བར། ཇི་ལྟར་སེང་གེའི་འོ་མ་ནི། །ས་ཡི་སྣོད་དུ་བཞག་མི་བྱ། །དེ་བཞིན་རྣལ་འབྱོར་ཆེན་པོའི་རྒྱུད། །སྣོད་མིན་དག་ལ་སྦྱིན་མི་བྱ། །སློབ་མ་སྐད་ཅིག་དེ་ལ་འཆི། །འདི་དང་ཕ་རོལ་དུ་ནི་ཕུང་། །སྣོད་མིན་མན་ངག་རབ་བཤད་ན། །སློབ་དཔོན་དངོས་གྲུབ་ཉམས་པར་འགྱུར། །ཞེས་པའི་དོན་བཤད། དེ་ཡང་གསོལ་བ་འདེབས་ན། ཐོག་མར་དབང་བསྐུར་ནས་སྣོད་དུ་རུང་བར་བྱེད་དགོས་ཏེ། ཕྱག་རྒྱ་ཆེན་པོ་ཐིག་ལས། དང་པོར་རེ་ཞིག་སློབ་མ་ལ། །དབང་རྣམས་ལན་གཅིག་བསྐུར་བ་ཡིས། །དེ་ཚེ་གསང་ཆེན་བཤད་པ་ཡི། །ངེས་པར་སྣོད་དུ་གྱུར་པའོ། །ཞེས་གསུངས་སོ། །དེ་ནས་དུག་ལ་སྔགས་ཀྱིས་བཏབ་པ་བཞིན་དུ། སློབ་མའི་རྒྱུད་དབང་བསྐུར་བས་དག་པར་བྱས་ནས་རྒྱུད་བཤད་དེ། ཕྱག་རྒྱ་ཆེན་པོ་ཐིག་ལེ་ལས། ཇི་ལྟར་དུག་ལ་རང་སྔགས་ཀྱིས། །དག་པར་བྱས་ནས་བདུད་རྩིར་འགྱུར། །དེ་བཞིན་སློབ་མ་དབང་སོགས་ཀྱིས། །ལུས་ནི་དྲི་མ་མེད་པར་འགྱུར། །ཞེས་སོ། །དེ་ལྟར་རྒྱུད་དག་པར་བྱས་ནས་བཤད་ཐབས་ཀྱི་མན་ངག་ལས་འབྱུང་བ་ལྟར་བཤད་དོ། །གསུམ་པ་ནི། སློབ་མས་ཕྱག་དང་མཎྜལ་སྔོན་དུ་འགྲོ་བས་གསོལ་བ་གདབ། སློབ་དཔོན་གྱིས་སྲུང་འཁོར་བསྒོམ། གཉིས་ཀས་རྒྱུད་ཀྱི་སྲུང་མ་རྣམས་ལ་གཏོར་མ་འབུལ། སྐྱབས་འགྲོ་སེམས་བསྐྱེད་རྡོ་རྗེ་སེམས་དཔའི་བསྒོམ་བཟླས་དང་། བླ་མའི་རྣལ་འབྱོར་རྣམས་སྔོན་དུ་འགྲོ་བས་ལྷག་པའི་ལྷའི་བསྐྱེད་རིམ་གྱི་ངང་ལ་འཆད་ཉན་བྱའོ། །ལྔ་པ་ནི། རྒྱུད་ཀྱི་དོན་བཤད་པ་དང་། ཉན་པས་རྒྱུད་དོན་ཇི་ལྟ་བ་བཞིན་རྟོགས་ཏེ། དེ་དག་གི་དོན་བསྒོམས་པས་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པར་འགྱུར་ཏེ། ཡེ་ཤེས་སྙིང་པོར། མན་ངག་ཐོབ་པ་ལས་བརྩོན་འགྲུས་ཆེན་པོ་དང་ལྡན་པ་ཡིན་ན། ཚེ་འདི་ཉིད་ལ་སངས་རྒྱས་གསུངས། རྡོ་རྗེ་འཛིན་པ་ཐོབ་པར་འགྱུར་རོ། །ཞེས་གསུངས་སོ། །དེ་ལྟར་བདག་གིས་རྒྱུད་ཀྱི་བྱུང་ཚུལ་དང་། །བརྒྱུད་པའི་རྣམ་ཐར་འཆད་ཉན་བྱ་ཚུལ་སོགས། །སྔོན་ཆད་ས་འོག་གཏེར་བཞིན་གྱུར་པ་རྣམས། །ཡང་དག་ལུང་གིས་བརྒྱན་ནས་རྣམ་པར་སྦྱར། །རྒྱུད་དང་དེ་འགྲེལ་གོང་མའི་གསུང་རབ་ལས། །རྣམ་མང་ལུང་གི་ཆུ་རྒྱུན་དྲངས་པ་ཡི། །ལེགས་བཤད་ངོ་མཚར་རྒྱ་མཚོ་ཆེ་འདི་ལ། །དོན་གཉེར་ངང་པའི་ཚོགས་ཀུན་ཅི་དགར་རོལ། །འདི་བྲིས་དགེ་བ་བསིལ་ཟེར་བྱེད་པ་དེས། །མཐའ་ཡས་འགྲོ་བའི་ངན་རྟོག་པད་མོའི་ཚལ། །རབ་ཏུ་ཟུམ་ནས་རྣམ་དག་གསུང་རབ་ཀྱི། །འོད་དཀར་མཁས་པའི་ཁྲོད་དུ་འཆར་བར་ཤོག །ཅེས་པ་འདི་ནི་དུས་གསུམ་གྱི་རྒྱལ་བ་སྲས་དང་བཅས་པ་ཐམས་ཅད་ཀྱི་ངོ་བོ་སྡེ་སྣོད་གསུམ་དང་རྒྱུད་སྡེ་བཞི་ལ་སོགས་པའི་བདེ་བར་གཤེགས་པའི་གསུང་རབ་དགོངས་འགྲེལ་དང་བཅས་པ་ལ་དབང་འབྱོར་པས། གདུལ་བྱ་རྣམས་ཀྱི་རེ་བ་སྐོང་བར་མཛད་པའི་བདག་ཉིད་ཡོངས་སུ་རྫོགས་པའི་པཎྜི་ཏ་ཆེན་པོ་ཆོས་རྗེ་ཐམས་ཅད་མཁྱེན་པ་ཡེ་ཤེས་རྒྱལ་མཚན་དཔལ་བཟང་པོའི་ཞབས་རྡུལ་སྤྱི་བོས་བླངས་པས་སྡོམ་པ་གསུམ་ཕྱིན་ཅི་མ་ལོག་པ་ཐོབ་ཅིང་། ཆོས་དང་ཟང་ཟིང་གི་བཀའ་དྲིན་གྱིས་ཉེ་བར་བསྐྱངས་པ། ཤཱཀྱའི་དགེ་སློང་ཀུན་དགའ་བཟང་པོ་ལ་ཆོས་འདི་དོན་དུ་གཉེར་ཞིང་བློ་གྲོས་ཕུན་སུམ་ཚོགས་པ་དང་ལྡན་པ། དགེ་བཤེས་སངས་རྒྱས་བློ་གྲོས་ཀྱིས་ཡང་ཡང་བསྐུལ་ཞིང་། བྱང་བུའི་རྐྱེན་སྦྱར་བ་ལ་བརྟེན་ནས། ས་སྐྱོང་གི་ལོ་ནག་པ་ཟླ་བའི་ཚེས་ལྔ་ལ་ཆོས་གྲྭ་ཆེན་པོ་དཔལ་ས་སྐྱར་སྦྱར་བའོ།། །།